ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

Между 24 септември и 5 октомври 2016 г. в южноафриканската столица Йоханесбург ще се проведе 17-ата Конференция на страните (CоP17) по Конвенцията по международната търговия със застрашени видове от дивата фауна и флора (CITES). Целта на CITES е да гарантира, че международната търговия с диви животни и растения не представлява заплаха за оцеляването на дивите видове. CITES регулира международната търговия с над 35 000 растителни и животински вида, които са или могат да бъдат застрашени от такава търговия. Конференцията на страните по CITES е управляващият орган на конвенцията, който обикновено заседава на всеки три години.

В рамките на CoP17 страните по CITES ще проведат дискусии и ще вземат решения относно предложения за: i) изменения на приложения I и II към конвенцията, и ii) нейното тълкуване и прилагане. Много от точките от дневния ред на CoP17 са резултат от междусесийната работа, извършена от комитетите по животните и растенията и Постоянния комитет към CITES по време на предходни конференции. Други точки от дневния ред са включени от страните по CITES. Редица предложения, свързани с резолюции и решения на CITES, както и предложения за изменение на приложенията към нея, бяха представени от ЕС и неговите държави членки на Секретариата на CITES на 26 април 2016 г. за включване в дневния ред на CоP17. Дневният ред на CоP17 по CITES включва общо 180 точки.

През юли 2015 г. Съюзът стана договаряща страна по CITES. Конвенцията се прилага в Европейския съюз чрез Регламент (ЕО) № 338/97 на Съвета относно защитата на видовете от дивата флора и фауна чрез регулиране на търговията с тях[[1]](#footnote-1) и свързани регламенти на Комисията. Предвид компетентността на Съюза по въпросите относно търговията и околната среда и с оглед на въздействието на решенията, взети от Конференцията на страните относно прилагането на Регламент (ЕО) № 338/97 на Съвета, е необходимо да се приеме позиция на Съюза по предложенията, представени на конференцията.

В настоящия документ се излага предложението на Комисията за позицията на ЕС по точки от дневния ред на Конференцията на страните. То е съобразено с амбициозната политика на ЕС за опазване на биологичното разнообразие, за насърчаване на устойчивата търговия и борбата с трафика на екземпляри от дивата флора и фауна, която по-конкретно е отразена в стратегията на ЕС за биологичното разнообразие, стратегията на ЕС „Търговията — за всички“, общата политика на ЕС в областта на рибарството, плановете за действие на ЕС срещу трафика на екземпляри от дивата флора и фауна и за опазване и управление на популациите от акули, и отчита финансираното от ЕС изследване „По-голям от слоновете. Принос към стратегически подход на ЕС за опазване на дивата природа в Африка“.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

Процедурното правно основание за предложеното решение на Съвета е член 218, параграф 9 от ДФЕС, който представлява подходящо основание за акт, определящ позицията на ЕС в рамките на орган, създаден с международно споразумение (като например Конференцията на страните по CITES), когато този орган има за задача да приема актове с правно действие.

Материалноправните основания са член 207 и член 192, параграф 1 от ДФЕС с оглед на това, че макар приетите мерки съгласно CITES да преследват цел в областта на околната среда, тяхното естество е свързано до голяма степен с търговията.

3. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИ НА ВЪЗДЕЙСТВИЕТО

Комисията поддържа редовен контакт със заинтересованите страни, чиито интереси са свързани с въпроси, попадащи в обхвата на CITES, като например природозащитни неправителствени организации, стопански сектори, занимаващи се с търговия с продукти на дивата природа, и ловни организации. На 23 май 2016 г. службите на Комисията проведоха специална консултативна среща със заинтересованите страни, за да се запознаят с мненията им по въпросите, които ще се обсъждат на CoP17 по CITES. На 24 май 2016 г. службите на Комисията проведоха неофициална среща с експерти от държавите членки, за да обсъдят въпросите, предвидени за обсъждане на Конференцията на страните. Становищата на заинтересованите страни и експертите от държавите членки бяха надлежно взети под внимание от Комисията при изготвянето на предложеното решение на Съвета.

Мненията на други експерти, като например извършеният от Секретариата на CITES, от Международния съюз за опазване на природата и природните ресурси (IUCN) и от програмата Traffic анализ на всички предложения, представени на CoP17 по CITES, както и становището на експертната група на Организацията по прехраната и земеделието (ФАО) за оценка на предложенията за изменение на списъците с видове по CITES, не бяха взети предвид, тъй като не бяха предоставени навреме за предложението на Комисията, но следва изцяло да бъдат взети под внимание при обсъждането с държавите членки в Съвета.

Промените в приложенията към CITES трябва да бъдат отразени в достиженията на правото на ЕС чрез съответните промени в Регламент (ЕО) № 338/97 на Съвета. Това ще доведе до установяването или премахването на ограничения върху търговията от, със и в рамките на ЕС за видовете, засегнати от тези промени. Обемът и стойността на свързаната с ЕС търговия, която може да бъде засегната от направените по време на CoP17 предложения за изменение на приложенията към CITES, са ограничени с цел социално-икономическите и административните разходи за тяхното прилагане да бъдат умерени.

4. ОТРАЖЕНИЕ ВЪРХУ БЮДЖЕТА

Като страна ЕС трябва да предостави годишна вноска в доверителния фонд на CITES. Тази вноска ще се променя в зависимост от заключенията на обсъжданията на CoP17 по CITES относно бюджета за периода 2017—2019 г. Годишната вноска на ЕС за 2016 г. възлиза на 140 000 EUR, които бяха покрити в рамките на съществуващите пакети.

5. ДРУГИ ЕЛЕМЕНТИ

Голям брой документи за CoP17 по CITES не бяха на разположение достатъчно рано, за да може Комисията да предложи позиция на Съюза към настоящия момент (по-специално работните документи — вж. раздел 1 от приложение II към настоящия документ). Поради това Комисията предлага позицията по тези въпроси да бъде установена по време на обсъжданията в работната група на Съвета въз основа на оценката на Комисията или по време на CоP17 в съответствие с член 2 от проекторешението на Съвета за документи, които са на разположение само по време на заседанието на Конференцията на страните.

2016/0200 (NLE)

Предложение за

РЕШЕНИЕ НА СЪВЕТА

за установяване на позиция, която да бъде приета от името на Европейския съюз по отношение на някои предложения, представени в рамките на 17-ата Конференция на страните (CоP17) по Конвенцията по международната търговия със застрашени видове от дивата фауна и флора (CITES), Йоханесбург, Южна Африка, 24 септември—5 октомври 2016 г.

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 207 и член 192, параграф 1, във връзка с член 218, параграф 9,

като взе предвид предложението на Европейската комисия,

като има предвид, че:

(1) Съюзът е страна по CITES и разпоредбите на CITES се прилагат в Съюза чрез Регламент (ЕО) № 338/97 на Съвета от 9 декември 1996 г.[[2]](#footnote-2)

(2) На CoP17 ще бъдат взети решения по редица точки от дневния ред, много от които ще засегнат съответното законодателство на Съюза, като в някои случаи ще наложат изменения в него,

ПРИЕ НАСТОЯЩОТО РЕШЕНИЕ:

Член 1

Позицията на Съвета е в съответствие с приложенията към настоящото решение.

Член 2

Когато има вероятност позицията, посочена в член 1, да бъде повлияна от нова научна или техническа информация, представена след приемането на настоящото решение и преди или по време на CоP17, или когато на това заседание са направени нови предложения, по които Съюзът все още не е установил позиция, позицията на Съюза се установява чрез съгласуване на място, преди предложенията да се подложат на гласуване от Конференцията на страните. В такива случаи позицията на Съюза трябва да е съобразена с принципите, изложени в приложение I към настоящото решение.

Член 3

Настоящото решение влиза в сила в деня на неговото приемане.

Съставено в Брюксел на година.

 За Съвета

 Председател

1. ОВ L 61, 3.3.1997 г., стр. 1. [↑](#footnote-ref-1)
2. ОВ L 61, 3.3.1997 г., стр. 1. [↑](#footnote-ref-2)